ଭାରତ-ଚୀନ ସୀମାରେ ଚୀନ ସହିତ ଚାଲିଥିବା ସଂଘର୍ଷ ପରିପ୍ରେକ୍ଷୀରେ ଭାରତ ପକ୍ଷରୁ ସୀମାରେ ୧୫ ଦିନର ବଡ ଯୁଦ୍ଧ ପାଇଁ ପ୍ରସ୍ତୁତ ହେବାକୁ ଭାରତୀୟ ସୈନ୍ୟ ବାହିନୀକୁ ସବୁଜ ସଂକେତ ଦିଆଗଲାଣି ବୋଲି ସୂଚନା ପ୍ରକାଶ ପାଇଛି । କଥାଟି ସମ୍ପ୍ରତି ଦେଶ ବିଦେଶର କେତେକ ସମ୍ବାଦ ସରବରାହ ସଂସ୍ଥାର ଖବରରେ ସୂଚିତ କରାଯାଇଛି । ଏଜେନ୍ସୀମାନଙ୍କର କହିବାନୁଯାୟୀ ସେମାନେ ଏହି ସୂଚନା ସୈନ୍ୟବାହିନୀରେ ଥିବା ବଡ ଅଧିକାରୀଙ୍କ ପାଖରୁ ପାଇଛନ୍ତି ଯିଏ କି ନିଜ ନାମ ନ ଛାପିବା ସର୍ତ୍ତରେ ଏହି ସୂଚନା ଦେଇଛନ୍ତି ।
ସୂଚନା ମୁତାବକ ସୀମାରେ ୧୫ ଦିନ ପାଇଁ ଗମ୍ଭୀର ଯୁଦ୍ଧ ଚଳାଇବାକୁ ଆବଶ୍ୟକ ଅସ୍ତ୍ରଶସ୍ତ୍ର, ଗୋଳାବାରୁଦ ସହିତ ଅନ୍ୟାନ୍ୟ ସାଜସରଂଜାମ ଜମା କରିବାକୁ ସୈନ୍ୟବାହିନୀକୁ ନିଦେ୍ର୍ଦଶ ଦିଆଯାଇଛି । ଏଥିପାଇଁ ୫୦ ହଜାର କୋଟି ଟଙ୍କା ଖର୍ଚ୍ଚ ହେବ ଓ କେନ୍ଦ୍ର ସରକାର ସେନାକୁ ୩୦୦ କୋଟି ଟଙ୍କାର ଆପାତକାଳୀନ ଆର୍ଥିକ କ୍ଷମତା ବା ଏମରଜେନ୍ସୀ ଫାଇନାନସିଆଲ ପାୱାର ଦେବାକୁ ସୂଚନା ଦେଇ ସାରିଛନ୍ତି ।
ଅଧିକାରୀ ଜଣକ କହିଛନ୍ତି ଯେ ସୀମାରେ ଚୀନର ସେନାବାହିନୀ ପକ୍ଷରୁ ନିଜର ସ୍ଥିତିକୁ ପୂର୍ବପେକ୍ଷା ଅଧିକ ମଜବୁତ୍ କରିବା ଉପରେ ଗୁରୁତ୍ୱ ଦିଆ ଯାଇ କାର୍ଯ୍ୟ କରା ଚାଲିଛି । ଚୀନ୍ ସେନା ପକ୍ଷରୁ ବାସ୍ତବିକ ନିୟନ୍ତ୍ରଣ ରେଖାର (ଏଳଏସି)ର ଗହୀରିଆ ଅଂଚଳରେ ଏହା ଭିତରେ ୨୦ରୁ ଅଧିକ ସୈନ୍ୟ ଶିବିର ସ୍ଥାପିତ କରାଯାଇ ସାରିଲାଣି । ଗୁଇନ୍ଦା ସୂତ୍ରରୁ ଭାରତକୁ ଯେଉଁ ସୂଚନା ମିଳିଛି ତାହା ଅନୁଯାୟୀ ଚୀନ ଭାରତୀୟ ସେନା ତୁଳନାରେ ନିଜର ସ୍ଥିତିକୁ ମଜବୁତ କରିବା ପାଇଁ ଏପରି କରି ଚାଲିଛି । ସେଥିପାଇଁ ପ୍ରଥମେ ଚୀନ ସହିତ ୪୦ ଦିନ ପର୍ଯ୍ୟନ୍ତ ଯୁଦ୍ଧ କରିବାକୁ ଭାରତୀୟ ସେନା ପକ୍ଷରୁ କାଳେ ପ୍ରସ୍ତୁତି ଆରମ୍ଭ ହୋଇଥିଲା । କିନ୍ତୁ ପରେ ଏହାକୁ କମ କରାଯାଇ ୧୦ ଦିନର ଯୁଦ୍ଧ ପାଇଁ ପ୍ରସ୍ତୁତ ହେବାକୁ କୁହାଯାଇଥିଲା । ଏଥିପାଇଁ ପୂର୍ବତନ ପ୍ରତିରକ୍ଷାମନ୍ତ୍ରୀ ମନୋହର ପାରିକର ନିଜ ପଦବୀରୁ ଯାଉ ଯାଉ ତିନି ସୈନ୍ୟବାହିନୀ ପାଇଁ ୫୦୦ କୋଟିର ଏକ ଆର୍ଥିକ ପ୍ୟାକେଜ ଦେବାପାଇଁ ଘୋଷଣା କରି ଦେଇଥିଲେ । ସେତେବେଳେ ଦେଶରେ ଜେଏନୟୁ, ଶାହିନବାଗ, ସିଏଏ ବିରୋଧୀ ଆନେ୍ଦାଳନ ଜୋର ଧରିଥିଲା । କୁହାଯାଇଥିଲା ଯେ ଭାରତୀୟ ସୀମା ଉପରେ ଚୀନ ଓ ପାକିସ୍ଥାନ ଦୁଇଟିଯାକ ଦେଶ ପକ୍ଷରୁ ଆଖି ପକା ଯାଉଛି ତେଣୁ ଭାରତୀୟ ସେନାକୁ ଦୁଇଦେଶ ବିରୁଦ୍ଧରେ ପ୍ରସ୍ତୁତ ରହିବାକୁ ହେବ ।
ତେବେ କିଛି ମହଲରୁ କଥା ଉଠିଲାଣି ଯେ କେନ୍ଦ୍ର ସରକାର ଭାବୁଛନ୍ତି ଯେ ଦେଶରେ ଏବେ କୃଷକ ଆନେ୍ଦାଳନ ସିଏଏ ବିରୋଧୀ ଆନେ୍ଦାଳନ ପରି ଉଗ୍ରରୂପ ନେଲାଣି । ଏହି ସମସ୍ୟାର ସମାଧାନ କେବଳ ସୀମା, ଯୁଦ୍ଧ ଆଦି ସମ୍ବେଦନଶୀଳ ବିଷୟ ସହାୟତାରେ ହିଁ କରାଯାଇ ପାରିବା ସମ୍ଭବ ।
